Orkney-‘swendelaars’ só vasgetrekWilhelm Petrus Miller (52) en sy lewensmaat, John Clare Miller (25). Foto: SAPD Wilhelm Petrus Miller (52) en sy lewensmaat, John Clare Miller (25), wat vir ŉ geruime tyd die polisie ontduik nadat hulle glo verskeie mense ingeloop het, is Donderdagaand in hegtenis geneem danksy ŉ Maroela Media-leser. Maroela Media het verneem die paar is omstreeks 22:00 in Christiana in Noordwes in hegtenis geneem nadat hulle by ŉ gastehuis in die dorp ingeboek het. “Die leser is die eienaar van die gastehuis en het die mans herken nadat sy die berig en hul foto’s op Maroela Media gesien het,” het ŉ polisiebeampte wat by die ondersoek betrokke is Vrydag aan Maroela Media gesê. “Hulle het hul hare pikswart gekleur, maar dit het die op en wakker leser nie verhoed om hulle te herken nie.” Die eienaar het die Christiana-polisie ontbied waarna hulle in hegtenis geneem is. Die ondersoekbeampte, ao. Connie Nepgen, het Vrydag omstreeks 01:00 die verdagtes in Christiana gaan oplaai en na Klerksdorp geneem waar hulle Vrydag in die landdroshof verskyn het. Maroela Media het Woensdag berig daar word beweer dat die mans vanjaar ŉ huis in Orkney verhuur het. Dit het hulle gedoen terwyl hulle self die huurders van die huis was. Hulle albei het vermoedelik dieselfde huis in Miltonlaan in die plaaslike gemeenskapskoerant geadverteer as te huur. Mense het deposito’s in kontant of deur internetbetalings gedoen, maar kon nooit intrek nie omdat die twee steeds die huis beset het. Die paar word gesoek in verband met nagenoeg 70 klagtes van bedrog en diefstal. Hulle het glo ook hul dienste as boukontrakteurs geadverteer en ŉ 70%-deposito van die geld versoek om die werk te doen, maar nooit met die bouwerk begin nie. Die twee moes vroeër vanjaar in die Klerksdorp-landdroshof verskyn in verband met ŉ ander bedrogsaak, maar het versuim. Hulle woon nie meer by die adres in Orkney nie en dit is nie bekend waar hulle tans is nie. ŉ Lasbrief vir hul inhegtenisneming is op 18 Mei deur die Orkney-landdroshof uitgereik. Verskeie lesers het sedert die berig geplaas is na vore gekom en gesê hulle is ook deur die paar ingeloop. Nepgen het ŉ beroep op mense gedoen wat moontlik deur die paar gekul is, om haar by 018 464 5038 of 073 133 3264 te bel.